DIE gesprekke in die Watergat was die afgelope week buitengewoon insiggewend en interessant. Ongelukkig ook kommerwekkend.Die hoof-onderwerp? Die nuwe Amerikaanse president, Donald Trump. Dis algemeen bekend dat mense of van hom hou of dink hy is ‘n skatryk politieke nar, maar uit die gesprekke hier by ons ek het opnuut besef hoe erg dit is: Woensdag het twee manne mekaar amper te lyf gegaan omdat die een, Theuns van Roodepoort, na Trump verwys het as ‘n seksbehepte biljoenêr-narcissis wat die held is van rassiste wêreldwyd. Johnny van Port Edward het hom getakel met “dis net soos julle Libtards is … ’n siek mentaliteit wat bereid is om julle eie op te offer en altyd bereid is om toegewings te maak”. Dadelik het van die besoekers in die Watergat hulle by een van die twee geskaar, en het ek besef hoe groot Trump se verdelende invloed werklik is. Dis swart of wit. Geen grys area nie. In Amerika en in sekere ander lande kan ek dit nog verstaan, maar hier in Suid-Afrika? Oom Pottie en ekself moes naderhand tussenbeide tree om gemoedere te kalmeer, wat nie maklik was nie. Die ergste van alles is, iemand het my aandag op sekere Facebook-mure gevestig, en ek was verstom oor die emosie en taal wat Suid-Afrikaners gebruik om Trump-kritici se argument te troef. Dis nogal kommerwekkend.Ek moet sê, ek het nogal van die man gehou toe hy op die politieke toneel verskyn het. ‘n Vars bries op die Amerikaanse politieke toneel, hoewel self-gesentreerd en vol wonderlike beloftes, maar iemand wat gevestigde belange in Washington kon skrikmaak. Die rooi ligte vir my het skielik begin skyn toe sy kommentaar oor hoe hy vroue benader, aan die lig gekom het. Nogtans was ek bereid om die man ‘n kans te gee. Die finale groot teleurstelling vir my was sy inhuldigings-toespraak. Hier het hy ‘n geleentheid gehad om uit te reik na sy teenstanders en kritici, versoenend te wees en “Amerika te verenig” soos hy onderneem het. Pleks daarvan, hou hy ‘n kort weergawe­ van ‘n verkiesings- toespraak­ en beledig hy by implikasie vier oud-presidente by hom in die gehoor. Lyk my daar skort iets met sy oordeel. Die enigste ligpunt was die Christen-predikers wat deelgeneem het. Kom ons hoop hy het raadgewers om hom wat sal verseker dat sy presidentskap ‘n sukses is. Ek hoop van harte so. Indien nie, sal die wêreld se mense hulle veiligheidsgordels moet vasmaak.Ons ligter oomblik van die week kom van Tant Mienie Steenkamp van Southport: Ou Oom Koos se selfoon gaan laatnag af. Toe hy dit uiteindelik opdie bedkassie opspoor, gee hy dit net een kyk en sit dit weer neer.“Wie was dit?” vra sy vrou. “Bettie Louw”, sê hy. “Ek gaan nie antwoord nie, ek ken nie ‘n Bettie Louw nie.” Nie lank nie, of die foon raas weer. Oom Koos kyk en vloek. “Al weer die verdomde Bettie Louw.” Toe dit ‘n derde keer gebeur, sê sy vrou: “Gee hier, dat ek kyk.” “Ai man,” sê sy. “Dit is nie Bettie Louw nie, dis battery low”.